কখনো কখনো কারিগরদের হাত ধরে, কখনো বা আবার ফ্যাশন ধারার ধারাবাহিকতায় গয়নায় এসেছে বৈচিত্র্য। মাদলের পরিচালক মাসুমা খাতুন শাম্মী বলেন, ‘ছিমছাম ও চলতি ধারার গয়না পরাই আধুনিকতা। গয়নার আকার ব্যক্তিত্ব প্রকাশে সাহায্য করে। টারসেল সংযুক্ত গয়না হাল ফ্যাশনের তরুণীদের কাছে বেশ জনপ্রিয় হয়ে উঠেছে। টারসেল গয়না অনেক রঙের হয়ে থাকে। তাই মিলিয়ে বা না মিলিয়ে পরলেও সমস্যা হয় না। কুর্তা, কামিজ ও শাড়িতে রুচিসম্মত লুক আনতে অনেকেই টারসেলে তৈরি গয়না পরছেন। সুতা, বিডস ও মেটাল প্রভৃতি দিয়েই টারসেল গয়না বানানো হচ্ছে। কানের দুলগুলোতে ছোট টারসেল থেকে শুরু করে বড় টারসেল কান থেকে ঝুলে কাঁধের নিচে অবধি থাকে। মেটালের মালায় বেশ কয়েকটি টারসেল অথবা একটি বড় টারসেল দিয়েও হয়। যারা হালকা ধাঁচের গয়না পরতে পছন্দ করেন, তাদের জন্য এ ধরনের গয়না হতে পারে প্রথম পছন্দ। কোনোটায় তিন-চারটি লহরী থাকে। প্রতিটি চেইনে আটকানো থাকে একটি করে টারসেল। কয়েকটি লহরী থাকলেও বেশ হালকা হয়। মানিয়ে যায় অনেক ধরনের পোশাকের সাথে। তরুণীদের পাশ্চাত্য পোশাকের সাথে বড় একটা রঙিন গলার টারসেল মালা নিয়ে আসবে ভিন্নতা। স্টাইলিশ লুক আনতে পারে।